Retningslinjer for beregning af bøder i henhold til EØS-konkurrencereglerne

(2003/C 10/14)

A. Denne meddelelse er udstedt i henhold til reglerne i aftalen om Det Europæiske Økonomiske Samarbejdsområde (EØS-aftalen) og EFTA-staternes aftale om oprettelse af en tilsynsmyndighed og en domstol (aftalen om Tilsynsmyndigheden og Domstolen).

B. Europa-Kommissionen har offentliggjort "Retningslinjer for beregningen af bøder i henhold til artikel 15, stk. 2, i forordning nr. 17 og artikel 65, stk. 5, i EKSF-traktaten"(1). I denne ikke-bindende tekst opstilles de principper, som Europa-Kommissionen lægger til grund for beregningen af bøder som følge af overtrædelser af EU- og EØS-konkurrencereglerne(2).

C. EFTA-Tilsynsmyndigheden anser ovennævnte tekst for at være EØS-relevant. For at opretholde lige konkurrencevilkår og sikre en ensartet anvendelse af EØS-konkurrencereglerne overalt i Det Europæiske Økonomiske Samarbejdsområde vedtager EFTA-Tilsynsmyndigheden denne meddelelse i henhold til de beføjelser, der gives den i artikel 5, stk. 2, litra b), i aftalen om Tilsynsmyndigheden og Domstolen. Den agter at følge samme principper og regler som anført i denne meddelelse, når den anvender de relevante EØS-regler på de enkelte sager.

1. Indledning

Principperne heri skal sikre åbenhed og upartiskhed i forbindelse med EFTA-Tilsynsmyndighedens beslutninger for så vidt angår såvel virksomheder som EFTA-Domstolen, samtidig med at Tilsynsmyndigheden bevarer sine skønsmæssige beføjelser i henhold til de relevante retsforskrifter til at fastsætte bøder inden for grænsen på 10 % af virksomheders samlede omsætning, når disse har overtrådt EØS-konkurrencereglerne. Disse skønsmæssige beføjelser skal imidlertid udøves inden for rammerne af en sammenhængende og ikke-diskriminerende politik, der er i tråd med målsætningerne om at straffe overtrædelser af konkurrencereglerne i EØS-aftalen og Europa-Kommissionens praksis på området.

Beregningen af bødens størrelse sker i henhold til følgende regler: Der fastsættes et grundbeløb, der øges for at tage hensyn til skærpende omstændigheder eller mindskes for at tage hensyn til formildende omstændigheder.

2. Grundbeløb

Grundbeløbet vil blive fastsat i forhold til overtrædelsens grovhed og varighed, der er de eneste kriterier, der omhandles i artikel 15, stk. 2, i kapitel II i protokol 4 til aftalen om Tilsynsmyndigheden og Domstolen.

A. Grovhed

Ved vurderingen af overtrædelsens grovhed skal der tages hensyn til overtrædelsens art, dens reelle indvirkning på markedet, når det er muligt at måle denne, og størrelsen af det relevante geografiske marked.

Overtrædelser vil således blive inddelt i tre kategorier: Mindre overtrædelser, alvorlige overtrædelser og meget alvorlige overtrædelser.

- Mindre overtrædelser:

Der kan være tale om handelsrestriktioner, normalt vertikale restriktioner, men med begrænset indvirkning på markedet, og som kun påvirker en væsentlig, men relativ begrænset del af EØS.

Sandsynlig bødestørrelse: 1000-1000000 EUR.

- Alvorlige overtrædelser:

Der vil oftest være tale om horisontale eller vertikale restriktioner af samme type som ovenfor, men som anvendes mere strengt, har større indvirkning på markedet og påvirker store dele af EØS-området. Der kan også være tale om misbrug af en dominerende stilling (afslag på levering, diskrimination, udelukkelse, loyalitetsrabatter, der ydes af dominerende virksomheder for at skubbe konkurrenter ud af markedet etc.).

Sandsynlig bødestørrelse: 1-20 mio. EUR.

- Meget alvorlige overtrædelser:

Der vil generelt være tale om horisontale restriktioner såsom priskarteller og karteller for opdeling af markeder, der hindrer, at EØS-aftalen fungerer efter hensigten, f.eks. virksomheder med et reelt monopol, der opdeler nationale markeder og klart misbruger en dominerende stilling.

Sandsynlig bødestørrelse: over 20 mio. EUR.

Inden for hver af disse kategorier og navnlig alvorlige og meget alvorlige overtrædelser vil den foreslåede bødeskala gøre det muligt at sikre forskellig behandling af virksomheder afhængig af overtrædelsens art.

Det vil desuden være nødvendigt at tage hensyn til overtrædernes reelle økonomiske mulighed for at påføre andre aktører betydelig skade, navnlig forbrugere, og at fastsætte bøden på et niveau, der sikrer, at den i tilstrækkelig grad virker afskrækkende.

Generelt kan der også tages hensyn til, at store virksomheder normalt har viden og ressourcer på det retlige og økonomiske område, således at de lettere kan vurdere, hvornår deres adfærd udgør en overtrædelse, og være bevidste om følgerne heraf i medfør af EØS-konkurrencereglerne.

Når en række virksomheder er involveret i en overtrædelse (f.eks. karteller), kan det i nogle tilfælde være nødvendigt at afveje de beløb, der er fastsat inden for hver af de tre kategorier for at tage hensyn til deres specifikke vægt og dermed den reelle indflydelse på konkurrencen af hver enkelt virksomheds overtrædelse, navnlig når der er stor forskel i størrelsen af de virksomheder, der begår overtrædelser af samme type.

Princippet om ens sanktion af samme adfærd kan, når omstændighederne kræver det, føre til, at de involverede virksomheder pålægges forskellige bøder, uden at denne forskellige behandling skyldes aritmetiske beregninger.

B. Varighed

Der skal sondres mellem følgende:

- overtrædelser af kort varighed (generelt mindre end et år): Ingen forhøjelse af bødens størrelse

- overtrædelser af mellemlang varighed (generelt et-to år): Forhøjelse med op til 50 % af den bøde, der er fastsat ud fra overtrædelsens grovhed

- overtrædelser af lang varighed (generelt over fem år): Forhøjelse med op til 10 % af den bøde, der er fastsat ud fra overtrædelsens grovhed.

Denne fremgangsmåde vil derfor medføre, at der kan ske en forhøjelse af bøden.

Generelt udgør forhøjelser af bøder for langvarige overtrædelser en betydelig opstramning af tidligere praksis i EØS for så vidt angår effektive sanktioner mod restriktioner, der har været skadelige for forbrugerne over en lang periode. Endvidere vil denne nye fremgangsmåde være i overensstemmelse med EFTA-Tilsynsmyndighedens nye meddelelse om bødefritagelse og bødenedsættelse i kartelsager(3). Risikoen for at skulle betale en meget større bøde, der står i forhold til overtrædelsens varighed, vil nødvendigvis øge incitamentet til at anmelde overtrædelsen eller samarbejde med Tilsynsmyndigheden.

Grundbeløbet vil blive beregnet ved at lægge de to beløb, der fastsættes i overensstemmelse med ovennævnte, sammen:

x grovhed + y varighed = grundbeløb

3. Skærpende omstændigheder

Grundbeløbet vil blive forhøjet i tilfælde af skærpende omstændigheder såsom:

- samme virksomhed(er)s gentagne overtrædelser af samme art

- afslag på at samarbejde med eller forsøg på at obstruere EFTA-Tilsynsmyndighedens undersøgelser

- lederens eller anstifterens rolle i forbindelse med overtrædelsen

- gengældelsesforanstaltninger mod virksomheder med henblik på at få respekteret praksis, der udgør en overtrædelse

- behov for at øge bøden for at overstige den gevinst, der er opnået som følge af overtrædelsen, når det objektivt set er muligt at vurdere det beløb

- andet.

4. Formildende omstændigheder

Grundbeløbet vil blive mindsket i tilfælde af formildende omstændigheder såsom:

- en fuldstændig passiv adfærd eller medløberrolle i forbindelse med overtrædelsen

- manglende anvendelse i praksis af ulovlige aftaler eller praksis

- overtrædelsen ophører, når EFTA-Tilsynsmyndigheden griber ind (navnlig, når den foretager kontrol)

- begrundet tvivl hos virksomheden om, hvorvidt den restriktive adfærd også udgør en overtrædelse

- overtrædelser, der begås som følge af forsømmelighed eller uagtsomhed

- virksomhedens reelle samarbejdsvilje i forbindelse med behandlingen af sagen, uden for Tilsynsmyndighedens nye meddelelse om bødefritagelse og bødenedsættelse i kartelsager

- andet

5. Anvendelse af EFTA-Tilsynsmyndighedens meddelelse af 12. juni 2002 om bødefritagelse og bødenedsættelse i kartelsager

6. Generelle bemærkninger

a) Det siger sig selv, at det slutbeløb, der beregnes i henhold til denne metode (grundbeløb, der øges eller mindskes procentvis) ikke i noget tilfælde kan overstige 10 % af virksomhedernes omsætning på verdensplan, jf. artikel 15, stk. 2, i kapitel II i protokol 4 til aftalen om Tilsynsmyndigheden og Domstolen.

Det regnskabsår, på grundlag af hvilket omsætningen på verdensplan fastsættes, skal så vidt muligt være året forud for det år, hvori beslutningen træffes, eller hvis der ikke foreligger tal for det regnskabsår, året umiddelbart forud herfor.

b) Afhængig af omstændighederne skal der, når ovennævnte beregninger er foretaget, tages hensyn til visse objektive faktorer såsom den økonomiske sammenhæng, den økonomiske eller finansielle gevinst, overtræderne har opnået, de særlige karakteristika ved de pågældende virksomheder og deres reelle evne til at betale i en given social kontekst, og bøderne skal tilpasses disse faktorer.

c) I tilfælde, hvor sammenslutninger af virksomheder er involveret, skal beslutningerne så vidt muligt rettes til og bøderne pålægges de individuelle virksomheder i sammenslutningen. Hvis det ikke er muligt (f.eks. når der er flere tusinde tilknyttede virksomheder), og det er nødvendigt at pålægge sammenslutningen en samlet bøde, beregnes denne i henhold til ovennævnte principper, men svarende til det samlede antal individuelle bøder, som hver af medlemmerne af sammenslutningen ville være blevet pålagt.

d) EFTA-Tilsynsmyndigheden forbeholder sig også ret til i visse tilfælde at fastsætte en "symbolsk" bøde på 1000 EUR, der ikke er resultatet af beregninger på grundlag af overtrædelsens varighed eller skærpende eller formildende omstændigheder. Begrundelsen for en sådan bøde skal anføres i beslutningen.

(1) EFT C 9 af 14.1.1998, s. 3.

(2) EFTA-Tilsynsmyndigheden og Europa-Kommissionen deler i henhold til reglerne i EØS-aftalens artikel 56 sagsbehandlingskompetencen i enkelttilfælde, der falder ind under EØS-aftalens artikel 53 og 54. Kun én myndighed kan træffe beslutning i en konkret sag.

(3) Meddelelse vedtaget den 12. juni 2002 (endnu ikke offentliggjort i EFT).